Þórsarar leika sinn fyrsta heimaleik í Evrópukeppninni í fótbolta Það verður stór stund á Þórsvellinum í kvöld , þegar 1. deildar lið Þórs í knattspyrnu mætir írska úrvalsdeildarliðinu Bohemian FC í forkeppni Evrópudeildar UFEA . Liðin gerðu markalaust jafntefli í fyrri leiknum í Dublin í síðustu viku , í fyrsta Evrópuleik Þórs frá upphafi . Leikurinn í kvöld , sem hefst kl. 18.30 , er því fyrsti heimaleikur Þórs í Evrópukeppni og ríkir mikil eftirvænting meðal stuðningsmanna félagsins . Sveinn Elías Jónsson fyrirliði Þórs segir leikurinn í kvöld leggist mjög vel í sig , sem og aðra leikmenn liðsins . “ Við fórum út með það sem fyrsta markmið að halda markinu hreinu , það gekk eftir , sem gerir það að verkum að þetta getur orðið spennandi leikur hér heima . Við vitum líka betur hversu öflugt lið þetta er en fyrir fyrri leikinn rendum við nokkuð blint í sjóinn . Þetta er samt ekkert sterkara lið en við vorum að spila við í fyrrasumar og á góðum degi eigum við að geta unnið það . En ef við gleymum okkur , er þetta samt lið sem getur verið fljótt að refsa . Þannig að við þurfum allir að eiga toppleik og okkur þarf að ganga betur við markaskorun en í undanförnum leikjum . Þá gæti þetta dottið okkar megin . ”